**Tárgy:** Tűzoltóságok beavatkozásával kapcsolatos előírás alóli eltérés engedélyezése

**Hiv. szám: -**

 **Ügyintéző:** ---------------------------------

 **Telefon:** (+36) 79/521-240

 **E-mail:** ---------------------------------

**HATÁROZAT**

A BMSK Beruházási, Műszaki Fejlesztési, Sportüzemeltetési és Közbeszerzési Zártkörűen Működő Részvénytársaság (1146 Budapest, Istvánmezei út 1-3.) (a továbbiakban: Ügyfél) meghatalmazásában --------------------------------- (---------------------------------) (a továbbiakban: Kérelmező) által benyújtott tűzoltóságok beavatkozásával kapcsolatos követelmények alóli eltérési engedélyezési kérelemnek helyt adok, és tűzvédelmi szempontból

**engedélyezem**

a 6000 Kecskemét, Olimpia utca 10208/21. hrsz. alatti ingatlanon létesülő Honvédelmi Sportközpontra vonatkozóan a fali tűzcsap hálózat kialakítását úgy, hogy a fejépületben a földszinten 2 db fali tűzcsap, az emeleten 1 db fali tűzcsap kerül kialakításra, amelynek lefedettsége a fejépületet valamint részben a lőteret érinti, a lőtér területén fali tűzcsap nem kerül kialakításra.

**Az általános előírásoktól eltérő kialakítás ellensúlyozására, az alábbi, a biztonságot tűzvédelmi szempontból javító műszaki megoldásokat kell alkalmazni:**

1. Az épületben legalább 4 db MSZ EN 3 szabvány szerint gyártott, 27A 144B C vizsgálati tüzek oltására alkalmas hordozható tűzoltó készüléket kell készenlétben tartani.

2. Az épületben legalább 2 db MSZ EN 3 szabvány szerint gyártott, 21A 183B vizsgálati tüzek oltására alkalmas hordozható habbal oltó tűzoltó készüléket kell készenlétben tartani.

**Határidő:** A tárgyi épület használatbavételére irányuló kérelemének benyújtásáig, majd azt követően folyamatosan.

Az eljárás illetékmentes, eljárási költséget az Ügyfél terhére nem állapítok meg.

A döntés hirdetményi úton kerül közlésre. A közlés jogkövetkezményei a hirdetményi úton történő közléshez kapcsolódóan állnak be. A döntés közlésének napja a hirdetmény kifüggesztését követő 5. nap.

Határozatom nem, vagy nem megfelelő végrehajtása esetén az eltéréssel érintett jogszabályi előírás lép életbe, az abban meghatározott követelményeket kell teljesíteni.

Határozatom ellen fellebbezésnek helye nincs, az a közléssel véglegessé válik. Az ügyfél a határozat ellen, annak közlésétől számított 30 napon belül közigazgatási pert indíthat a Szegedi Törvényszéknek címzett, de az első fokú döntést hozó hatósághoz benyújtott keresettel. A közigazgatási per illetéke 30.000 forint.

**INDOKOLÁS**

Az Ügyfél meghatalmazásában a Kérelmező kérelemmel fordult a tűzvédelmi hatósághoz 2021. szeptember 24-én, melyben az Országos Tűzvédelmi Szabályzatról szóló 54/2014. (XII.5.) BM rendelet (a továbbiakban: OTSZ) 79. § (7) bekezdésében foglaltak alóli eltérés engedélyezését kérte.

Az OTSZ 79. § (7) bekezdése szerint: *„A fali tűzcsapokat úgy kell elhelyezni, hogy azok a legtávolabbi hely oltását is tudják biztosítani – a megközelítési utat tömlőfektetési nyomvonalon kell figyelembe venni –, valamint a fali tűzcsapok lefedjék a tűzszakasz teljes területét. Egy helyiségen belül 5 méter vízsugár figyelembe vehető, ha azt építményszerkezet vagy beépített bútor, berendezés nem akadályozza.”*

A Kérelmező eljárási jogosultsága igazolva lett.

Az Ügyfél kérelmében előadta, hogy a 6000 Kecskemét, Olimpia utca 10208/21. hrsz. alatti ingatlan területén létesítendő Honvédelmi Sportközpont 1 tűzszakaszként 1735 m2 alapterülettel fog megépülni, AK mértékadó kockázati osztályba sorolták be. A létesítményben földszint, és emelet lesz kialakítva, sport-lőtéri funkcióval fog működni. Az épület monolit vasbeton födémszerkezettel, fa tetőszerkezettel fog elkészülni. Az épület falai vázkerámia blokktégla szerkezetből fognak elkészülni, valamint teherhordó pillérként vasbeton és tűzvédő festéssel kezelt acél tartóoszlopokat fognak alkalmazni.

Az OTSZ 79. § (1) bekezdésének c) pontja szerint: *„az MK kockázati osztályba tartozó kockázati egység 200 m*2*-nél, a KK kockázati osztályba tartozó kockázati egység 500 m*2*-nél és az AK kockázati osztályba tartozó kockázati egység 1000 m*2*-nél nagyobb alapterületű tűzszakaszában.”*

Az Ügyfél az eltérési engedély kérelmét azért terjesztette elő, mert nyilatkozata alapján a fűtetlen lőterületen a fali tűzcsapok téli időszakra vonatkozó állandó fűtésének kialakítása és üzemeltetése aránytalanul nagy többletköltséget jelentene.

A rendelkező részben előírt, legalább 4 db MSZ EN 3 szabvány szerint gyártott 27A 133B C vizsgálati tüzek oltására alkalmas hordozható tűzoltó készülék – mint ellensúlyozó intézkedés – alkalmas a tárgyi épületben esetlegesen keletkező tüzek kezdeti fázisban történő oltására, korai szakaszban történő tovább terjedésének megakadályozására.

A rendelkező részben előírt, legalább 2 db MSZ EN 3 szabvány szerint gyártott 21A 183B vizsgálati tüzek oltására alkalmas hordozható habbal oltó tűzoltó készülék – mint ellensúlyozó intézkedés – alkalmas a tárgyi épülethez tartozó fedett lőterületen lévő öntött gumiőrleményhez köthető esetlegesen keletkező tüzek kezdeti fázisban történő oltására, korai szakaszban történő tovább terjedésének megakadályozására.

Megítélésem szerint a rendelkező részben tett kikötések teljesülése esetén az építmény tűzvédelmi helyzete kedvezőtlenül nem változik, így a rendelkező részben foglaltaknak megfelelően határoztam.

Az eltérési engedély megadásánál figyelembe vettem az építmény alapterületét, rendeltetését, az építményszerkezetek tűzállóságát, a működési terület szerint illetékes tűzoltóság technikai felszereltségét, az Ügyfél által az eltérő műszaki kialakítás ellensúlyozására felajánlott intézkedéseket.

Az eljárás során az ügyfelet terhelő eljárási költség nem merült fel, ezért annak megállapításáról és viseléséről nem rendelkeztem.

A döntés hirdetményi úton történő közlését és annak napját a nemzetgazdasági szempontból kiemelt jelentőségű beruházások megvalósításának gyorsításáról és egyszerűsítéséről szóló 2006. évi LIII. törvény 2. § (2) bekezdése írja elő.

Határozatom az általános közigazgatási rendtartásról szóló 2016. évi CL. törvény (továbbiakban: Ákr.) 80. § (1) bekezdésén, valamint a tűz elleni védekezésről, műszaki mentésről és tűzoltóságról szóló 1996. évi XXXI. törvény 11. § (1) bekezdés a) pontján alapul.

Hatásköröm a tűzvédelmi hatósági feladatokat ellátó szervezetekről, a tűzvédelmi bírságról és a tűzvédelemmel foglalkozók kötelező élet- és balesetbiztosításáról szóló 259/2011. (XII. 7.) Korm. rendelet 1. § (2) bekezdés k) és m) pontján, valamint a Honvédelmi Sportközpontok fejlesztése keretében megvalósuló beruházással összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról szóló 479/2017. (XII. 28.) Korm. rendelet 1. melléklet 6. során, valamint ugyanezen rendelet 2. mellékletének 6. során, illetékességem a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011. (XI. 5.) Kormányrendelet 3.§ (1) és (3) bekezdésén és 1. mellékletének a) rész 3. pontján alapul.

Az Ákr. 116. § (1)-(2) bekezdése alapján a hivatásos katasztrófavédelmi szerv területi szervének határozata ellen nincs helye fellebbezésnek, a határozat az Ákr. 82. § (1) bekezdése alapján a közléssel véglegessé válik.

Az Ákr. 114. § (1) bekezdése alapján az ügyfél – az önálló jogorvoslattal nem támadható végzések kivételével – a véglegessé vált döntés ellen közigazgatási pert indíthat. A közigazgatási perrendtartásról szóló 2017. évi I. törvény (a továbbiakban: Kp.) 18. § (1) bekezdése szerint a pert az ellen a közigazgatási szerv ellen kell indítani, amely a jogvita tárgyát képező közigazgatási tevékenységet megvalósította, többfokú közigazgatási eljárásban hozott cselekmény esetén a közigazgatási cselekmény megvalósítója az utolsó fokon eljárt közigazgatási szerv.

Az elektronikus útra kötelezett, vagy az elektronikus utat választó félnek ÁNYK űrlapot kell kitölteni, amelyhez a <https://bacs.katasztrofavedelem.hu/35295/birosagi-e-nyomtatvany> elérhetőségi úton található internetes oldalon talál segítséget.

A keresetlevél tartalmára és benyújtásának módjára a Kp. 37-39. § rendelkezései az irányadóak. A Szegedi Törvényszék illetékességét a Kp. 7. § (1) bekezdés a) pontja, és a bíróságok elnevezéséről, székhelyéről és illetékesség területének meghatározásáról szóló 2010. évi CLXXXIV. törvény 3/A. §-hoz tartozó 4. melléklet 7. pontja, a közigazgatási per illetékének mértékét az illetékekről szóló 1990. évi XCIII. törvény (a továbbiakban: Itv.) 45/A. § (1) bekezdése, megfizetésének módját a 74. § (1)-(1a) bekezdése határozza meg.

Az Itv. 62. § (1) bekezdésének h) pontja alapján a felet a közigazgatási bírósági eljárásban tárgyi illetékfeljegyzési jog illeti meg. Az eljárási illeték mentességét az az állami magasépítési beruházások megvalósításáról szóló 2018. évi CXXXVIII. törvény 4. §. (3) bekezdése határozza meg.

Kelt: Kecskemét, *elektronikus bélyegző szerint*

---------------------------------

tűzoltó tanácsos

 katasztrófavédelmi igazgató

Melléklet: -

Terjedelem: 3 oldal (a kiadmányozó pótlap nélkül)

Kapja: Kérelmező – [Ügyfélkapu]

Cím: 6000 Kecskemét, Deák Ferenc tér 3.

Telefon: (+36-76) 502-014 Fax: (+36-76) 481-241

E-mail: bacs.titkarsag@katved.gov.hu